ΓΡΑΠΤΗ ΕΡΩΤΗΣΗ P-3934/00

υποβολή: Theodorus Bouwman (Verts/ALE) προς την Επιτροπή

(6 Δεκεμβρίου 2000)

Θέμα: Πρότυπα εκπομπών των σιδηροδρομικών μηχανών ντήζελ

Οι σιδηροδρομικές μεταφορές εμπορευμάτων θα πρέπει να εκσυγχρονισθούν συνεπεία των εξελίξεων στους τομείς των οδικών μεταφορών και της εσωτερικής ναυσιπλοΐας. Για τα σύγχρονα σκάφη εσωτερικής ναυσιπλοΐας και τα φορτηγά αυτοκίνητα ισχύουν αυστηρές(ρότερες) προδιαγραφές εκπομπών (Euro III). Για τις σιδηροδρομικές μηχανές ντήζελ δενπάρχουν αντίστοιχες προδιαγραφές στην Ευρωπαϊκή Ένωση, αντίθετα με τις εξελίξεις στις ΗΠΑ. Σύμφωνα με το Εθνικό Σχέδιο Κυκλοφορίας των Μεταφορών (14 Οκτωβρίου 2000) η Ολλανδία καταβάλλει προσπάθειες, σε πλαίσιο Ε.Ε., για την καθιέρωση προτύπων εκπομπών για τις σιδηροδρομικές μηχανές ντήζελ.

Κατά πόσο εξετάζει η Ευρωπαϊκή Επιτροπή αναπροσαρμογή της οδηγίας 97/68/ΕΚ(1), όπου εξακολουθεί να εξαιρείται η κατηγορία σιδηροδρομικές μηχανές (Παράρτημα Ι, πεδίο εφαρμογής);

Κατά πόσο είναι διατεθειμένη η Επιτροπή να ανταποκριθεί στα Πρότυπα Εκπομπών για Σιδηροδρομικές Μηχανές της ΥΠΠ (Υπηρεσία Προστασίας Περιβάλλοντος), (63 Fianl Rule 18977);

Διαθέτει η Επιτροπή για τη σταδιακή κατάργηση απαρχαιωμένων σιδηροδρομικών μηχανών (ντήζελ), στην προκειμένη περίπτωση πρόγραμμα για τον καθορισμό αυστηρότερων προτύπων εκπομπών στον τομέα των σιδηροδρομικών μεταφορών εμπορευμάτων, ούτως ώστε τα πρότυπα αυτά να εξομοιωθούν με εκείνα που ισχύουν στους τομείς των οδικών μεταφορών και της εσωτερικής ναυσιπλοϊας;

(1) ΕΕ L 59 της 27.2.1998, σελ. 1.

Απάντηση της κας Wallstrm εξ ονόματος της Επιτροπής

(9 Ιανουαρίου 2001)

Η οδηγία 97/68/ΕΚ του Κοινοβουλίου και του Συμβουλίου της 16ης Δεκεμβρίου 1997 για την προσέγγιση των νομοθεσιών των κρατών μελών σχετικά με τα ληπτέα μέτρα κατά της εκπομπής αερίων και σωματιδιακών ρύπων προερχόμενων από κινητήρες εσωτερικής καύσης που τοποθετούνται σε μη οδικά κινητά μηχανήματα(1) φέρει ορισμένους περιορισμούς. Καλύπτει μόνον κινητήρες ανάφλεξης με συμπίεση (ντήζελ) με παραγόμενη ισχύ μεταξύ 18 και 560 kW. Επιπλέον, εξαιρούνται κάποιες εφαρμογές, όχι μόνο οι σιδηροδρομικές μηχανές, αλλά και πλοία, αεροσκάφη καθώς και ηλεκτροπαραγωγά ζεύγη.

Στην αιτιολογική σκέψη 5 της οδηγίας, προβλέπεται επέκταση του πεδίου εφαρμογής για κάλυψη και των μηχανών βενζίνης. Εκπονείται επί του παρόντος πρόταση σχετική με το θέμα αυτό, η οποία αναμένεται να εγκριθεί σε σύντομο χρονικό διάστημα από την Επιτροπή. Προβλέπεται επίσης (άρθρο 19) ένα τρίτο στάδιο ορίων εκπομπής για τους κινητήρες ανάφλεξης με συμπίεση και προσφάτως ξεκίνησαν οι εργασίες στον τομέα αυτόν.

Εκκρεμεί απόφαση για ενδεχόμενη επέκταση του πεδίου εφαρμογής προκειμένου να καλύπτει η οδηγία και πλοία και σιδηροδρομικές μηχανές, αλλά αυτό θα εξεταστεί σε συνάρτηση με την τρέχουσα εξέλιξη του σταδίου III για τους κινητήρες ανάφλεξης με συμπίεση. Στην περίπτωση λήψης τέτοιας απόφασης, η ευθυγράμμιση σε παγκόσμιο επίπεδο θα αποτελεί θέμαψίστης προτεραιότητας και στο πλαίσιο αυτό, η ισχύουσα νομοθεσία στις Ηνωμένες Πολιτείες θα έχει ιδιαίτερο ενδιαφέρον.

Επιπλέον, η Επιτροπή ενέκρινε στις 12 Οκτωβρίου του 2000 πρόταση(2) για τροποποίηση της οδηγίας 94/25/ΕΚ του ευρωπαϊκού Κοινοβουλίου και του Συμβουλίου της 16ης Ιουνίου 1994 για την προσέγγιση των νομοθετικών, κανονιστικών και διοικητικών διατάξεων των κρατών μελών οι οποίες αφορούν τα σκάφη αναψυχής(3), για να περιλαμβάνονται απαιτήσεις σχετικά με τις εκπομπές αερίων και ήχου που εφαρμόζονται στους κινητήρες ανάφλεξης με συμπίεση και με σπινθηριστή, οι οποίοι τοποθετούνται σε σκάφη αναψυχής.

(1) ΕΕ L 59 της 27.2.1998.

(2) COM(2000)639 τελικό.

(3) ΕΕ L 164 της 30.6.1994.